**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 19.05. - 23.05.2025 г.**

**19 МАЙ 2025 г.**

**Наказателно дело от общ характер №296/2025 година – 10:00 часа**

На 19.05.2025 година, състав на Плевенски окръжен съд ще разгледа наказателно дело №296/2025 година, образувано на основание обвинителен акт срещу подсъдимата с инициали А.А.Г., родена 1998 година, от град Плевен.

Тя е обвинена в това, че през месец май 2022 година, направила опит да изпрати чрез куриерски служби до Федерална Република Германия метамфетамин на стойност над 600 лева. Опитът бил неуспешен, тъй като съдържанието на пратката било разкрито при стандартната процедура за проверка, чрез рентгенова апаратура.

Обвинителният акт е постъпил в Окръжен съд – Плевен на 11.04.2025 година и е образувано настоящото дело. Съдебното заседание е насрочено като разпоредително.

**Наказателно дело от общ характер №200/2025 година – 10:30 часа**

На 19.05.2025 година, състав на Плевенски окръжен съд ще разгледа наказателно дело №200/2025 година, срещу трима подсъдими с инициали А.И.Г. от град Левски, обл.Плевен, И.Г.С от град Перник и Р.С.Г. също от град Плевен.

Тримата са обвинени в това, че са отглеждали в недвижим имот в град Левски, растения от рода на конопа и за това, че са държали с цел разпространение високорисково наркотично вещество – марихуана.

Съдебното заседание е насрочено като разпоредително.

**20 МАЙ 2025 г.**

**Наказателно дело от общ характер №513/2024 година – 11:00 часа**

На 20.05.2025 година, ще се проведе съдебно заседание по наказателно дело №513/2024 година, образувано срещу Д.Б.М. - лекар със специалност Гръдна хирургия.

На 4 юли 2022 година пострадалото лице с инициали Ц.И.С., роден 1957 година, бил хоспитализиран в УМБАЛ „Д-р Г.Странски“ с фрактура на ребра, след като паднал с мотора си. Лекуващ лекар през болничния му престой е бил именно подсъдимият Д.М. След изписването му от болницата на 7 юли 2024 година, пострадалият починал в дома си от остра кръвозагуба вследствие нараняване причинено от катастрофата, заради която е бил хоспитализиран.

Подсъдимият е обвинен в немърливо изпълнение на задълженията си като лекар, в резултат на което пострадалото лице е починало.

**Наказателно дело от общ характер №320/2023 година – 11:00 часа**

На 20.05.2025 година, ще се проведе съдебно заседание по наказателно дело №320/2023 година, образувано срещу четирима подсъдими с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

**21 МАЙ 2025 г.**

**Наказателно дело от общ характер №235/2025 година – 10:00 часа**

На 21.05.2025 година, състав на Плевенски окръжен съд ще разгледа наказателно дело №235/2025 година, образувано срещу Р.С.Д., роден 1951 година от град Русе, обвинен в това, че

На 20.12.2024 година, в село Българене, обл.Плевен, при управление на МПС, нарушил правилата за движение по пътищата, като управлявал с превишена скорост от 81 км/ч в населено място, с разрешена до 50 км/ч, предприел навлизане в насрещна пътна лента и предизвикал пътно транспортно произшествие. В следствие на това е настъпила смъртта на един от шофьорите на другите автомобили участвали в ПТП-то.

Съдебното заседание е насрочено като разпоредително.

**22 МАЙ 2025 г.**

**Наказателно дело от общ характер №308/2025 година – 9:30 часа**

На 22.05.2025 година, състав на Плевенски окръжен съд ще разгледа наказателно дело №308/2025 година, образувано на основание обвинителен акт срещу **Д.Ц.Х.** от град Плевен, родена 1972 година, на която са повдигнати две обвинения.

Едното е за това, че през месец октомври 2024 година намерила чужди движими вещи – мъжко портмоне с лични документи, сред които и две дебитни карти, и въпреки че имала как да установи самоличността на собственика, не е предприела действия по връщането им.

Другото обвинение е за това, че с намерените чужди дебитни карти е извършила плащания на обща стойност от 39 лева и направила неуспешен опит да извърши плащане на стойност 66,60 лева.

Подсъдимата е с чисто съдебно минало и е съдействала на органите на разследването.

Съдебното заседание е насрочено като разпоредително.

**Наказателно дело от общ характер №295/2025 година – 11:00 часа**

На 22.05.2025 година, състав на Плевенски окръжен съд ще разгледа наказателно дело №295/2025 година, образувано на основание обвинителен акт срещу **В.М.М.** от град Плевен, роден 1964 година.

Той е обвинен в това, че през месец ноември 2024 година, отнел 50 лева от пострадалата с инициали Ю.Х.Б., като я дръпнал от ръцете й и избягал, и в това, че няколко дни по-късно отнел 100 лева от другиго, по същия начин.

Деянията са извършени в условията на опасен рецидив. Подсъдимият е осъждан многократно и е с лоши характеристични данни.

Съдебното заседание е насрочено като разпоредително.

**23 МАЙ 2025 г.**

**Наказателно дело от общ характер №849/2024 година – 10:30 часа**

На 23.05.2025 година, състав на Плевенски окръжен съд ще разгледа наказателно дело №849/2024 година, образувано срещу **Ц.Т.И.**, роден 1984 година, от село Реселец, област Плевен.

Подсъдимият е обвинен в това, че на 21.04.2024 година, в село Реселец, опитал умишлено да умъртви Г.Р.Р. от същото село. Деянието е извършено по хулигански подбуди. Подсъдимият и пострадалият се срещнали случайно в магазин за хранителни стоки в селото. Там започнала свада между тях, провокирана от държането на подсъдимото лице. Двамата се сдърпали пред магазина и тогава Ц.И. извадил нож, с който нанесъл удари на пострадалото лице – в гърдите и в корема. Подсъдимият е опитал да отнеме живота на Г.Р., но опитът останал недовършен, по независещи от дееца причини.

Подсъдимият е с лоши характеристични данни и с предишни осъждания.

За повдигнатото обвинение, законът предвижда наказание от 15 до 20 години лишаване от свобода, доживотен затвор или доживотен затвор без право на замяна.

**Наказателно дело от общ характер №863/2024 година – 10:30 часа**

На 23.05.2025 година, състав на Плевенски окръжен съд ще разгледа наказателно дело №863/2024 година, образувано срещу О.Ж.М., от град Плевен, с повдигнато обвинение за немарливо изпълнение на правно-регламентирана дейност, в качеството си на технически ръководител на обект.

На 27.10.2022 година, при извършване на строително-монтажни дейности, обвиняемият е допуснал в частично укрепен изкоп, да влезе общ работник без работно облекло и без да му е направен инструктаж. По време на работата му, в изкопа се е срутила земна маса и е затрупала работника. Причинена му е съчетана механична травма, несъвместима с живота, което довело до неговата незабавна смърт.

Като технически ръководител, подсъдимият е бил длъжен да осигури безопасни условия на труд, което е обвинен, че не е направил.

Обвинителният акт е постъпил в съда на 03.12.2024 година.

**Връзки с обществеността 16 май 2025 г.**

**e-mail:** **os\_press@abv.bg**